Iohannis, transformat în Che Guevara de site-ul de fake news a lui Bogdan Chireac, aliatul lui Dragnea. PSD ar vrea să-l pună sub acuzare pentru înaltă trădare pentru ”insurecție”, revoltă și uzurpare

Site-ul DCNews.ro prezintă miercuri un document ”primit pe surse PSD”, proiectul unei hotărâri a Parlamentului de punere sub acuzare a președintelui Klaus Iohannis pentru înaltă trădare. Documentul îl învinovățește pe Iohannis de presupuse acte de insurecție, de ”revolta împotriva instituțiilor care exercită puterea de stat”, de instigare și chemare la revoltă.

De remarcat formularea tipic Caragiale a DCNews, care scrie că documentul ”a fost asumat de mai mulți lideri PSD sub anonimat.”

Potrivit surselor G4Media.ro, documentul a fost primit direct de la Liviu Dragnea. DCNews.ro e un site deținut de Bogdan Chireac, important aliat mediatic al lui Liviu Dragnea, unul dintre principalii purtători de mesaj ai acestuia. Chireac a fost finanțat în trecut de Tel Drum, potrivit unei investigații Rise Project.

Site-ul DCNews.ro a fost menționat într-un studiu despre propaganda rusească în România ca fiind printre site-urile care răspândesc în mod constant fake news, precum: Antena 3, România TV, Dcnews sau stiripesurse.ro.

Documentul atribuit PSD îl transformă practic pe Klaus Iohannis într-un adevărat revoluționar, un Che Guevara care se bazează pe revolte populare, insurecție și răsturnarea ordinii de stat. Acuzațiile par cu atât mai hilare, cu cât președintele Iohannis e constant acuzat, chiar și de susținătorii lui, de pasivitate politică, de lipsă de activitate, de derobarea de responsabilități și faptul că refuză să-și exercite la capacitate maximă tocmai atribuțiile funcției prezidențiale.

Proiectul prezentat de site-ul lui Chireac ar reprezenta baza pentru acuzarea președintelui de înaltă trădare. Potrivit articolului 96 din Constituția României, Parlamentul îl poate pune pe președinte sub acuzare pentru înaltă trădare pe președinte cu două treimi din voturile senatorilor și deputaților – un prag imposibil de atins de PSD și ALDE în actuala aritmetică parlamentară. Coaliția PSD-ALDE are acum 248 de parlamentari din 465, adică puțin peste jumătate.

Câteva fragmente din documentul atribuit PSD de DCNews.ro:

-Că Președintele României, Klaus Werner Iohannis, s-a instituit că liderul formal și informal al acestor grupuri, a îndemnat la revoltă și la nespunere civică în mod sistematic și le-a asigurat acestora platformă politică și tactică în numele Funcției Prezidențiale;

-Că, în demersul său, Președintele a creat grava aparență că are legitimitatea de reprezentant al poporului, uzurpând funcția Parlamentului – adevăratul reprezentant al poporului (art. 2, art. 61, art. 69 din Constituție), Președintele având, potrivit art. 80 alin. 1 funcția de reprezentant al statului, iar nu al poporului;-Că Președintele, prin această uzurpare, a avut drept scop eliminarea Parlamentului din rolul sau de organ reprezentativ suprem al poporului (art. 61 din Constituție) și substituirea acestuia cu o Autoritate Prezidențială pretinsă legitim-insurecțională în numele poporului, ceea ce se definește că răsturnare a ordinii constituționale;

-Că, în cadrul aceluiași plan, Președintele a supus partidele care formează majoritatea parlamentară unor ample acțiuni de demonizare prin tehnici de propagandă specifice acelorași ani 20 și 30 ai secolului trecut, încălcând art. 8 din Constituție care definește partidele că forme de manifestare a pluralismului în societate și garanții ale democrației constituționale; Că, prin această tactică insurecțională, Președintele, pervertind puterea de stat cu care a fost învestit (art. 80 alin. 2), a exclus partidele din procesul real de dezbatere și mediere și a militat pentru pierderea credibilității și funcției lor sociale;-Că Președintele, prin această acțiune brutală împotriva partidelor de guvernare a încălcat grav art. 2 din Constituție, care consacră principiul alegerilor libere, și a sfidat rezultatul alegerilor parlamentare din 2016;

-Că, sub conducerea Președintelui, instituțiile de forță semnatare ale Protocoalelor secrete, responsabile de activitățile de poliție politică, s-au asociat acțiunilor de stradă de tip insurecțional împotriva Parlamentului, contestând votul popular, instigând explicit la nesupunere civică și folosind puterea de stat împotrivă statului de drept-fără contribuția acestora acțiunile împotrivă ordinii constituționale fiind cu neputință de realizat;

-Că, prin faptele menționate mai sus, Președintele României a pus în pericol în mod excepțional de grav securitatea națională a României;

-Constatând faptele de o gravitate extremă ale Președintelui României care a acționat în afara mandatului constituțional și a devenit principalul factor de destabilizare a societății și statului, punând în pericol securitatea națională, formulează:

Propunere de punerea sub acuzare a Președintelui României, Klaus Werner Iohannis, pentru înaltă trădare.

Parlamentul României dispune începerea urmăririi penale împotrivă Președintelui României și constituirea Comisiei de anchetă parlamentara”, se arată în document.

Foto: Bogdan Chireac și Liviu Dragnea (Sursa: DCNews.ro)